Rukkimaarjapäev on eriline, Veskimuuseumis veel erilisem. Siin toimub just sellel päeval traditsiooniline kinoõhtu, augustiöös, tähesäras ja lõkkevalgel. Suurel ekraanil näitame uut noortefilmi TAGURPIDI TORN, mida soovitatakse vaatama tulla vanemaga ja millest arusaamine vajab selgitust. Sestap soosimegi lapse ja vanema koostulemist ja oleme kutsunud filmi valmimisest rääkima reźissöör Jaak Kilmi. Kuna mõned võtted tehti ka Hellenurmes, on kindlasti paljudel äratundmisrõõme! Teine film VIINI POSTMARK on seevastu puhas klassika aastast 1967, mis naerutanud eesti rahvast 55 aastat ja milles kõlavaid ütlusi teame peast, kuid kui kõike seda toredust vaadata suurelt ekraanilt ja pöörata tähelepanu seekord ka ajastutruudele olukordadele ja stiilsetele detailidele, avastab nii mõnigi kindlasti selle filmi enda jaoks uuesti. 15. augustil tähistame ka Leivakoja sünnipäeva. 9. aastat saab täis sellest ilusast elust koos Leivakojaga! Õhtut alustab ja pidulikkusega rikastab TARTU SAKSIKOOR kontserdiga “Tervitus” veski taga rõdul! Kes tuleb, see kuuleb-näeb – iga lugu on seotud pühenduse ja tervitusega! Kes ei tule, see kuuleb ikkagi, sest pillilugu kostub üle küla!Leivakojas on avatud puhvet, kus muu kraami kõrval saab kindlasti mekkida punajooki, mida rukkimaarjapäeval võtma peab, et põsed terve aasta punased püsiksid, vähemalt naistega on lood nii:)! Ja tööd sel päeval ei tehta, vaid tuleb küla mööda käia, seega õige koht just Veskimuuseumisse tulla!
#000002